b'\n_START_ARTICLE_\nMevalonaattikinaasi\n_START_PARAGRAPH_\nMevalonaattikinaasi on transferaaseihin kuuluva entsyymi. Entsyymi katalysoi fosfaattiryhm\xc3\xa4n siirtoa ATP-molekyylilt\xc3\xa4 mevalonihapolle ja tuotteena muodostuu fosfomevalonihappoa. Mevalonaattikinaasi osallistuu terpenoidien ja steroidien biosynteesiin ja sit\xc3\xa4 tavataan niin aito- kuin esitumaisistakin eli\xc3\xb6ist\xc3\xa4. Mevalonaattikinaasin EC-numero on EC 2.7.1.36.\n_START_SECTION_\nRakenne ja toiminta\n_START_PARAGRAPH_\nRakenteeltaan mevalonaattikinaasi on kahdesta kesken\xc3\xa4\xc3\xa4n samanlaisesta alayksik\xc3\xb6st\xc3\xa4 koostuva dimeeri. Ihmisen entsyymin molekyylimassa on 84 kDa. Entsyymi vaatii toimiakseen magnesiumioneja, jotka avustavat ATP-molekyylin sitoutumisessa entsyymiin. Mevalonaattikinaasi hyv\xc3\xa4ksyy fosfaattiryhm\xc3\xa4n luovuttajaksi my\xc3\xb6s er\xc3\xa4\xc3\xa4t muut nukleotiditrifosfaatit kuten UTP:n. Entsyymi sitoutuu ensin mevalonihappoon ja t\xc3\xa4m\xc3\xa4n j\xc3\xa4lkeen ATP:hen. Katalyyttisesti t\xc3\xa4rke\xc3\xa4ss\xc3\xa4 roolissa on aktiivisen keskuksen aspartaattiryhm\xc3\xa4, joka ottaa vastaan protonin mevalonihapon hydroksyyliryhm\xc3\xa4lt\xc3\xa4. N\xc3\xa4in hydroksyyliryhm\xc3\xa4st\xc3\xa4 tulee voimakkaampi nukleofiili joka reagoi ATP:n elektrofiilisen fosfaattiryhm\xc3\xa4n kanssa. Tuotteena muodostuu fosfomevalonihappoa ja ADP:t\xc3\xa4._NEWLINE_Puutteellisesti toimiva mevalonaattikinaasi aiheuttaa harvinaisen periytyv\xc3\xa4n sairauden immunoglobulinemia D-oireyhtym\xc3\xa4n. Oireina ovat jaksottainen kuumeilu, nivelkivut, nivelten turpoaminen ja huonovointisuus.  Sairaus periytyy autosomien v\xc3\xa4lityksell\xc3\xa4.'